Mikow

Mikow (němsce Mücka; 1937–46 Stockteich) je hornjołužiska wjes a gmejna w sakskim wokrjesu Zhorjelc. Leži 142 m nad mórskej hładźinu a ma wokoło 1.100 wobydlerjow. Gmejna přisłuša hromadźe z Kwětanecami, Waldhufenom a Wysokej Dubrawu zarjadniskemu zwjazkej Dźěže a słuša oficielnje do serbskeho sydlenskeho ruma. Geografija Mikowska gmejna leži při Čornym Šepcu w Hornjołužiskej holanskej a hatowej krajinje, něhdźe dźesać kilometrow zapadnje Niskeje a 25 kilometrow sewjerowuchodnje Budyšina. Susodne gmejny su Chrjebja-Nowa Wjes na sewjeru, Kwětanecy při jězoru na wuchodźe, Wysoka Dubrawa na juhozapadźe a Hamor na sewjerozapadźe. Stawizny Wjes naspomni so prěni raz w lěće 1408 jako Mickow. Ležownostne knjejstwo měješe znajmjeńša wot lěta 1614 tamniše ryćerkubło. Pod nacionalsocialistiskim knježerstwom přeněmči so ze serbšćiny pochadźace městnostne mjeno w lěće 1937 na Stockteich. Přemjenowanje so po wójnje zaso zběhny. W lěće 1994 zagmejnowaše so susodna gmejna Dołha Boršć. Wobydlerstwo a rěč Po statistice Arnošta Muki měješe wjes w lěće 1884 cyłkownje 432 wobydlerjow, z nich 352 Serbow (81 %) a 80 Němcow. Arnošt Černik zwěsći 1956 serbskorěčny podźěl wobydlerstwa wot hišće 29,7 %. Po ludličenju w lěće 2011 bydlachu we wsy 661 wobydlerjow w přerěznej starobje wot 47,4 lět (Sakska: 46,4). Mjeztym zo přisłuša wjetši dźěl Mikowa Chrjebjanskej ewangelsko-lutherskej wosadźe, je wjesny dźěl na lěwym (zapadnym) brjoze Čorneho Šepca tradicionelnje dźěl Boršćanskeje wosady. Wjesne dźěle Do Mikowskeje gmejny słušeja slědowace wsy: Politika Gmejna słuša k sakskemu wólbnemu wokrjesej 57 (Zhorjelc 1) a k zwjazkowemu wólbnemu wokrjesej 157 (Zhorjelc). Wobchad W Mikowje nadeńdźe so zastanišćo při železniskej čarje Wojerecy–Zhorjelc. Linija OE 64, tak mjenowany shuttle jězorina-Nysa, zwjazuje wjes z woběmaj městomaj. Wosobiny Pawoł Jenka (1907–71); wučer, hudźbnik, kulturny prócowar; narodźeny w Mikowje Žórła Wotkaz